**O D L U K A**

**o kriterijima i mjerilima za utvrđivanje redoslijeda**

**prijema kandidata za upis u I godinu studija**

**na Univerzitetu u Bihaću**

**Član 1.**

 Ovom Odlukom se utvrđuju zajednički kriteriji i mjerila za bodovanje i upis kandidata u I godinu studija na Univerzitetu u Bihaću.

**Član 2.**

 Rangiranje kandidata i prijem studenata u I godinu studija vršit će se u zavisnosti od broja bodova koje kandidat osvoji:

1. na Fakultetu Univerziteta u Bihaću na kojem je predviđeno polaganje prijemnog ispita na osnovu:
* općeg uspjeha
* uspjeha iz pojedinih predmeta značajnih za odgovarajući studij
* rezultata postignutih na prijemnom ispitu
* rezultata ostvarenih na takmičenjima iz predmeta relevantnih za određeni studij, kao i rezultati ostvareni u vrhunskom sportu
* posebnog priznanja “Učenik generacije”
1. na Fakultetima Univerziteta u Bihaću na kojima nije predviđeno polaganje prijemnog ispita na osnovu:
* općeg uspjeha
* uspjeha iz pojedinih predmeta značajnih za odgovarajući studij
* rezultata ostvarenih na takmičenjima iz predmeta relevantnih za određeni studij, kao i rezultati ostvareni u vrhunskom sportu
* posebnog priznanja “Učenik generacije”

**Član 3.**

 Broj bodova na osnovu općeg uspjeha iznosi maksimalno 35, a utvrđuje se tako da se prosječna ocjena iz svih predmeta u svim razredima, zaokružena na jednu decimalu pomnoži sa 7.

**Član 4.**

 Broj bodova po osnovu uspjeha iz pojedinih predmeta značajnih za odgovarajući studij iznosi maksimalno 15. Spisak predmeta značajnih za odgovarajući studij po odsjecima i način bodovanja po ovom osnovu fakulteti Univerziteta u Bihaću će istaći na svojim oglasnim pločama.

**Član 5.**

 Vrednovanje rezultata po osnovu uspjeha postignutog na prijemnom ispitu kao i spisak predmeta značajnih za odgovarajući studij, iz kojih se polaže prijemni ispit po odsjecima i način bodovanja, po ovom osnovu Fakultet Univerziteta u Bihaću će istaći na svojoj oglasnoj ploči, pri čemu maksimalni broj bodova koje kandidat može postići po ovom osnovu iznosi 30 bodova.

**Član 6.**

 Broj bodova po osnovu rezultata ostvarenih na takmičenjima iz predmeta relevantnih za određeni studij, kao i rezultata osvarenih u vrhunskom sportu iznosi maksimalno 6.

* Po osnovu ovih kriterija kandidat dobija slijedeći broj bodova: za osvojeno jedno od prva tri mjesta na međunarodnim, državnim i kantonalnim takmičenjima u poznavanju naučnih ( stručnih ) disciplina od značaja za studij, 3 boda
* Za izuzetne rezultate ostvarene u vrhunskom sportu 3 boda.

Spisak predmeta, odnosno naučnih (stručnih) disciplina koje se boduju po ovom osnovu Fakulteti Univerziteta u Bihaću će istaći na svojim oglasnim pločama

**Član 7.**

 Kandidat koji je nosilac posebnog priznanja “Učenik generacije” po ovom osnovu dobija 10 bodova.

**Član 8.**

 Minimum bodova koje kandidat mora ostvariti na prijemnom ispitu odredit će Fakultet Univerziteta u Bihaću.

**Član 9.**

 Postupak provođenja ove Odluke vrši komisija koju imenuje Fakultet Univerziteta u Bihaću.

 Na Fakultetu Univerziteta u Bihaću, na kojem se polaže prijemni ispit, komisija je dužna obezbijediti tajnost ispitnog materijala i druge relevantne dokumentacije.

 Nakon zbrajanja bodova, za svakog kandidata pojedinačno, po svim osnovama iz ove Odluke, komisija sačinjava rang-listu svih kandidata i spisak primljenih kandidata i oglašava je na oglasnoj ploči nakon što je usvoji Nastavno-naučno vijeće fakulteta Univerziteta u Bihaću, a u roku utvrđenom u Konkursu/Natječaju.

 Na objavljenu rang-listu kandidati mogu uložiti pismeni prigovor Nastavno-naučnom vijeću fakulteta Univerziteta u Bihaću u roku od 2 dana po objavljivanju liste.

 Nastavno-naučno vijeće fakulteta/VŠ-e Univerziteta u Bihaću je dužno da u roku od 2 dana odluči o prigovoru i o tome obavijesti kandidata.

 Odluka Nastavno-naučnog vijeća je konačna.

**Član 10.**

 Fakulteti Univerziteta u Bihaću koji u prvom konkursnom/natječajnom roku ne prime planirani broj kandidata provešće drugi konkursni rok početkom septembra tekuće godine.

**Član 11.**

 Kandidati koji u skladu sa ovim Konkursom/Natječajem budu primljeni na Fakultet Univerziteta u Bihaću, za upis u I godinu studija, pored predatih dokumenata podnose:

* upisni, semestarski list i ŠV obrazac
* upisnicu ( INDEX )
* ljekarsko uvjerenje
* dokaz o regulisanju obaveza troškova studiranja, čija je visina na prošlogodišnjem nivou u skladu sa Odlukama Upravnog odbora Univerziteta u Bihaću o visini troškova školarine i drugih usluga za studente I (prvog) ciklusa studija, broj:01-5748/2011 od 05.12.2011. godine i broj:01-1004/2913 od 19.02.2013. godine ( saglasnost Ministarstva obrazovanja, nauke, kulture i sporta, br:10-2-1157-2/2012 od 09.03.2012. i br:10-02-1157-4/12 od 07.03.2013. godine) i Rješenja Ministarstva obrazovanja, nauke, kulture i sporta, broj:10-38-8948-3/16 od 24.10.2016. godine za II ciklus studija, kao i Rješenja Ministarstva za obrazovanje, nauku, kulturu i sport, broj:10-14-11542-2/16 od 24.10.2016. godine za III ciklus studija.
* Pod jednakim uvjetima iz Kriterija, prednost imaju:
* djeca boraca-branitelja BiH,
* djeca ratnih vojnih invalida, djeca šehida i poginulih i nestalih boraca – branitelja i umrlih ratnih vojnih invalida,
* djeca organizatora otpora,
* djeca veterana – prvoboraca,
* djeca ratnih vojnih zarobljenika i
* djeca nosilaca najviših ratnih priznanja

 (Sve u skladu sa važećim zakonskim propisima kojima se reguliše ova oblast).

\*/Izvod iz odluke objaviti na:

1. WEB stranici Univerziteta u Bihaću
2. WEB stranici Fakulteta Univerziteta u Bihaću